കുട്ടിപ്പട്ടാളം ഒത്തുകൂടി രാഷ്ട്രപിതാവിന്റെ പ്രതിമ ക്ലീന് ഒറ്റപ്പാലം: സ്വകാര്യ കോളജിലെ എന്സിസി വിദ്യാര്ഥികള് ചേര്ന്ന് ഒറ്റപ്പാലം നഗരത്തിനുള്ളിലെ ഗാന്ധിജിയുടെ പ്രതിമ കഴുകി ശുചീകരിച്ചു. കാറ്റും മഴയും വെയിലുമേറ്റ് നില്ക്കുന്ന പ്രതിമയും പ്രതിമ സ്ഥാപിച്ച പീഠവുമെല്ലാം കേഡറ്റുകള് വെള്ളമുപയോഗിച്ച് കഴുകി വൃത്തിയാക്കി. ഇതോടൊപ്പം പ്രതിമ സ്ഥാപിച്ച കരിങ്കല് കെട്ടിന്റെ ഭാഗങ്ങളും ഇവര് ശുചീകരിച്ചു. ഗാന്ധി ജയന്തിയോടനുബന്ധിച്ചാണ് നഗരത്തില് കിണറ്റിങ്കര മൈതാനിയില് സ്ഥാപിച്ചിട്ടുള്ള പ്രതിമ ശുചീകരിക്കുന്ന പ്രവൃത്തികള് ഇവര് നടത്തിയത്. പത്തുവര്ഷം മുന്പാണ് ഒറ്റപ്പാലം നഗരസഭ നഗരത്തിനുള്ളില് രാഷ്ട്രപിതാവിന്റെ പ്രതിമ സ്ഥാപിച്ചത്. എന്നാല് പ്രതിമയ്ക്കു മതിയായ സുരക്ഷാ ക്രമീകരണങ്ങള് ഏര്പ്പെടുത്തിയിരുന്നില്ല. ഇപ്പോഴും ഇതുതന്നെയാണ് അവസ്ഥ. പ്രതിമയ്ക്കു സംരക്ഷണം ഉറപ്പാക്കുന്നതിന് സുരക്ഷാ സംവിധാനങ്ങള് സ്ഥാപിക്കണമെന്ന് വ്യാപകമായി ആവശ്യമുയര്ന്നിട്ടുണ്ട്. എന്നാല് ഇതിന് അനുകൂലമായ നടപടികള് നഗരസഭയുടെ ഭാഗത്തു നിന്നും ഉണ്ടാകുന്നില്ല. സായാഹ്നങ്ങളില് മദ്യപാനികളും സാമൂഹ്യവിരുദ്ധരും പ്രതിമയുടെ പീഠത്തില് കയറിയിരിക്കുന്നത് പതിവാണ്. ഇടയ്ക്ക് രാഷ്ട്രപിതാവിന്റെ പ്രതിമയില് നിന്ന് കണ്ണട മോഷണം പോവുകയും ചെയ്തിരുന്നു.